Կ․ Գ․ Յունգի տուն-թանգարան

Կ․ Գ․ Յունգի տուն-թանգարան (), պատմական տուն-թանգարան, շվեյցարացի հոգեբույժ, հոգեբան և էսսեիստ Կարլ Յունգի և նրա կնոջ՝ հոգեբան Էմմա Յունգ-Ռաուշենբախի բնակավայրը։ Գտնվում է Շվեյցարիայի Ցյուրիխ կանտոնի Կյուսնախտ քաղաքում՝ Սիշտրասե 228 հասցեում, Ցյուրիխ լճի ափին։

1908 թվականին կառուցված տունը մեկ դար անց վերականգնվել է Կ․ Գ․ Յունգ Կյուսնախտ հիմնադրամի շնորհիվ։ 2017 թվականին այն վերածվել է թանգարանի և բացվել հանրության համար 2018 թվականի մայիսին։

Պատմություն 

Շենքի կառուցման նախագիծը սկսվել է 1906 թվականին Յունգի, իր զարմիկին՝ ճարտարապետ և Մյունխենի տեխնիկական համալսարանի ճարտարապետության պատմության պրոֆեսոր Էռնստ Ռոբերտ Ֆիչթերին (1875–1948) գրված նամակով․ «Մենք մտադիր ենք մի օր տուն կառուցել Ցյուրիխ քաղաքի շրջակայքում՝ լճի մոտ»։

Այդ ժամանակ Յունգը Ցյուրիխի Բուրգհոյցլի հոգեբուժական կլինիկայում բժիշկ-տնօրենի օգնականն էր՝ սահմանափակ ֆինանսական միջոցներով։ Յունգը կարողացել է իրեն թույլ տալ շքեղ տուն կառուցել միայն այն բանից հետո, երբ նրա կինը ժառանգել է հոր հարստությունը։

1907 թվականին Ցյուրիխ լճի ափին՝ Կյուսնախտ քաղաքում Յունգը գտել է այն գույքը, որը համապատասխանում էր իր նախասիրություններին։ 1908 թվականին նա գնել է հողատարածքը և իր զարմիկ Էռնստ Ռոբերտ Ֆիչթերին և այգեգործ-ճարտարապետներ Վալտեր և Օսկար Մերթենսներին է վստահել եռահարկ տան շինարարությունը։ Յունգը որոշիչ դեր է խաղացել տան և պարտեզի պլանավորման և ձևավորման գործում։

1909 թվականին Յունգը հրաժարվել է Բուրգհոյցլիում իր պաշտոնից և տեղափոխվել Կյուսնախտի իր նոր տունը, որտեղ ընտանիքի հետ ապրել է ողջ կյանքի ընթացքում։ Եկամուտը ստացվել է մասնավոր պրակտիկայից։ Տանը անցկացրած առաջին տարիները՝ 1909-1910 թվականները, Սաբինա Շպիլրայնի հետ նրա հարաբերությունների ամենաինտենսիվ ժամանակներն են եղել։

1960 թվականին Յունգն արժանացել է Կյուսնախտի պատվավոր քաղաքացու կոչման իր 85-ամյակի օրը։ Նա մահացել է իր տանը՝ 1961 թվականի հունիսի 6-ին, կարճատև հիվանդությունից հետո։

Տուն-թանգարան 

Կ․ Գ․ Յունգ Կյուսնախտ հիմնադրամը 2017 թվականին վերականգնել է տունը և այն վերածել տուն-թանգարանի։ Այգիների և տան ներքին տարածքների վերականգնումը պահպանվել է ըստ բնօրինակ ձևավորման։ Թանգարանը, որն իր դռները բացել է 2018 թվականի ապրիլին, իրեն բնորոշում է որպես գիտնականի տուն և թանգարան, ուր կարելի է այցելել և շրջել էքսկուրսավարների ուղեկցությամբ։ Այցելուների համար կենտրոնական կարգախոսն է. «Կալր Գուստավ Յունգի և Էմմա Յունգ-Ռաուշենբախի հյուր»։

Հյուրասենյակում, ճաշասենյակում և պատշգամբում տեղ գտած մշտական ցուցադրությունը նվիրված է Յունգի ընտանեկան կյանքին և ազատ ժամանակի գործունեությանը։ Աշխատասենյակ կամ խորհրդակցական սենյակը, սպասասրահը և գրադարանը ներկայացնում են Յունգի աշխատաոճի և հետազոտական հետաքրքրությունների տեսլականը։ Մեկ այլ սենյակ վերապահված է ժամանակավոր ցուցադրությունների համար՝ հյուրընկալելով ընդլայնված նմուշներ, որոնք ներկայացնում են թանգարանի ընդհանուր թեմաները։

Ֆիլմեր 
BBC-ի հարցազրույցը Կ․ Գ․ Յունգի հետ «Դեմ առ դեմ» հեռուստաշոուի համար Ջոն Ֆրիմանի հետ Կ․ Գ․ Յունգի տանը Կյուսնախտում 1959 թվականին։

Գրականություն

Տես նաև 
 Բոլինգեն աշտարակ
 Ցյուրիխի հոգեբանական ակումբ
 Կարլ Յունգի ինստիտուտ
 Զիգմունդ Ֆրոյդի թանգարան
 Զիգմունդ Ֆրոյդի թանգարան (Լոնդոն)

Ծանոթագրություններ

Արտաքին հղումներ 
 Պաշտոնական կայք

Շվեյցարիայի թանգարաններ
Կենսագրական թանգարաններ
Տուն-թանգարաններ
2018 հիմնադրումներ